Har signert avtale på fire og et halvt år.

Lillejulaften skrev TV 2 Sporten at Sander Berge var på vei til Genk. Fredag var han på plass i Belgia for å gjennomføre medisinsk test og ble observert på treningsfeltet med sine agenter Mike Kjølø og Morten Wivestad.

Nå har 18-åringen, som ble kåret til årets talent i Tippeligaen, signert for klubben og er klar for fire og et halvt år i belgisk toppfotball.

Overgangssummen skal etter det TV 2 erfarer ligge på omkring 2,5 til 3 millioner Euro.

De Noor Sander Berge (18) van Valerenga legde vandaag zijn medische testen af bij #KRCGenk. Defensieve middenvelder volgt Wilfred Ndidi op. pic.twitter.com/RMwGXxz3Jl — Sven Claes (@svenclaes) 23. desember 2016

Det er ventet at klubben offentliggjør overgangen i nær framtid.

Midtbanespilleren forlater dermed Vålerenga etter bare to sesonger, og skal fortsette utviklingen i klubben som er videre fra gruppespillet i Europa League, og er klar for kvartfinale i den belgiske cupen. Status i serien er for øyeblikket niendeplass.

Genk er kjent som en sterk utviklingsklubb, og kan vise til spillere som Kevin De Bruyne, Christian Benteke, Divock Origi og Thibaut Courtois.

TV 2 har gjentatte ganger forsøkt å få en kommentar fra Berges agenter, men de ønsker ikke si noe om saken.

Heller ikke sportssjef i Vålerenga Kjetil Rekdal ønsker å kommentere saken.